ועדת החוקה, חוק ומשפט, כנסת 15, פרוטוקול מספר 163, 2000-08-02 15:45

אמנון רובינשטיין: אני פותח את ישיבת הוועדה לפי בקשה מיוחדת הנוגעת להצעת חוק איסור הלבנת הון, התש"ס-2000.

אמנון רובינשטיין: עורך-דין שופמן, בבקשה.

עו"ד יהושע שופמן: היו מספר רב של הסתייגויות לחוק וניסינו לעשות מאמץ להגיע לעמק השווה בנושאים האלו.

עו"ד יהושע שופמן: ברוב הדברים הצלחנו ויש נוסח להדפסה אבל מכיוון שזה כבר הונח על שולחן הכנסת התנאי הראשון להמשך הדיון הוא שהוועדה תחליט לחדש את הדיון לפי סעיף 124(ב) לתקנון.

שלמה שהם: היו הסתייגויות רבות וחשבנו שראוי לקיים דיונים על-מנת להגיע למצב שבו החוק עלול לא לעבור, או שאם הוא יעבור יהיה שוני גדול בין החוק לבין ההסתייגויות שלו.

שלמה שהם: בסופו של דבר חלק מן הדברים יישבנו היום בישיבה ארוכה.

שלמה שהם: הגענו להסכמה מסוימת לגבי תיקונים שמשנים את הנוסח של החוק ובעקבותיהם הסרת חלק מההסתייגויות חוץ מההסתייגויות הפורמליות כדי שחברי הכנסת ידברו.

שלמה שהם: כרגע החוק בהדפסה.

שלמה שהם: אם יש כרגע הסכמה, אפשר תוך כדי הישיבה הזאת להעלות למליאה את הבקשה לחדש את הדיונים ולאחר מכן החוק יהיה בפנינו.

אמנון רובינשטיין: חבר-הכנסת שטרן, בבקשה.

יורי שטרן: ביקשנו שהחוק הזה יקח בחשבון את הייחודיות של מדינת ישראל כמדינה קולטת עליה דווקא מהארצות שבהן הדברים מסובכים כי מי שבא משם לא תמיד יכול להצהיר על כל הפרטים.

אמנון רובינשטיין: האם יש כאן הסכמה כללית של חברי הכנסת שאפשר לבקש להחזיר לכאן את החוק בחזרה?

אמנון רובינשטיין: חבר-הכנסת ברונפמן רוצה הבהרה.

שלמה שהם: בסעיף 9 לחוק, פרק ד', חובת הדיווח, חשבנו שיש חשיבות לכך שהדיווח יהיה בשפה המובנת לאדם שחייב בדיווח.

שלמה שהם: לכן הוספנו שם את סעיף קטן (ז) בו נאמר:

שלמה שהם: דרישת הדיווח לפי סעיף זה והפעלת סמכות לפי סעיף 11(א) תהיה ככל שניתן בשפה המובנת לאדם החייב בדיווח על-פי סעיף זה, או על אדם שכלפיו מופעלת הסמכות.

שלמה שהם: לכאורה זה תיקון טכני אבל מבחינת הנוסח הוא מהותי.

שלמה שהם: בסעיף 22(א)(2) סעיף החילוט האזרחי לא יכול להיות מופעל כלפי אדם שאינו נמצא בישראל.

שלמה שהם: רצינו להבטיח שדווקא מדובר באדם שמתחמק או שנמצא באופן קבוע מחוץ לישראל.

שלמה שהם: לכן קיבלנו את ההסתייגות שאמרה: איננו נמצא בישראל דרך קבע.

שלמה שהם: בסעיף 22 הוספנו סעיף קטן (ד) שאומר: אין לחלט רכוש לפי סעיף זה שהינו רכושו של החשוד אלא אם הוכח – 1.

שלמה שהם: כי בעל הזכות ברכוש ידע שהרכוש שימש בעבירה או הסכים לכך; או 2.

שלמה שהם: כי בעל הזכות ברכוש לא רכש את זכותו בתמורה או בתום לב.

שלמה שהם: בתוספת הרביעית היה ויכוח על הסכום המינימלי שמעליו עולה חדש חייב לדווח כשהוא בא לארץ בפעם הראשונה.

שלמה שהם: היו ויכוחים גדולים ולבסוף הגענו להסכמה שבמקום 750,000 שקלים חדשים יהיה כתוב 1,000,000 שקלים חדשים, כפי שהציע הרב רביץ.

אמנון רובינשטיין: אני מעמיד להצבעה את ההצעה למשוך את החוק בחזרה.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה ההצעה למשוך את הצעת החוק אושרה

אמנון רובינשטיין: אין התנגדות.

אמנון רובינשטיין: נעביר את הבקשה להודיע על כך במליאה.

דורית ואג: אני עולה למליאה כדי לבקש למסור את ההודעה במליאה.

דורית ואג: (הישיבה הופסקה בשעה 15:50) (הישיבה חודשה בשעה 15:55)

אמנון רובינשטיין: אני מחדש את הישיבה.

אמנון רובינשטיין: שלמה שהם, תסביר שוב מה הם השינויים.

שלמה שהם: בסעיף 9, סעיף קטן (ה), המלים "לגבי בעלי עיסוק מסוים" נמחקו.

שלמה שהם: זה אומר שלשר האוצר, בהתייעצות עם השר לבטחון פנים ולשר הנוגע בדבר יש סמכות לקבוע תחליף דיווח לא רק לגבי בעלי עיסוק מסוים לפי עיסוק אלא לגבי כל דבר.

שלמה שהם: אם למשל יחליטו לגבי עולים חדשים, השר הנוגע בדבר יהיה שר הקליטה ואז יחליטו – אם יחליטו – מסיבות אלה ואחרות על תחליף דיווח.

ציפי לבני: כל החלטה כזאת כפופה לאישור ועדת החוקה חוק ומשפט.

שלמה שהם: בסעיף 9 הוספנו סעיף (ז) שאומר: דרישת הדיווח לפי סעיף זה והפעלת סמכות לפי סעיף 11(א) תהיה ככל שניתן בשפה המובנת לאדם החייב בדיווח על-פי סעיף זה, או האדם שכלפיו מופעלת הסמכות.

ענת מאור: זה סעיף חשוב.

אמנון רובינשטיין: אני חוזר ואומר שקראתי לאחרונה כמה דירקטיבות מבריסל וכמה חוקים אנגליים.

אמנון רובינשטיין: קראתי את ההנחיות לגבי הלבנת הון באנגליה, זה כתוב כמו המג'לה, זה בעצם סוגיות בתלמוד: אם א' חייב כסף לב', וב' מישכן את רכושו לג', הרי ג' הוא הצפוי להחרמת רכושו.

אמנון רובינשטיין: כל יהודי וכל גוי יכול להבין זאת.

יורי שטרן: איזה חוק יותר דרקוני – שלנו או שלהם?

אמנון רובינשטיין: החוק שלהם הרבה יותר דרקוני.

אמנון רובינשטיין: המדינה הכי דרקונית היא שוויץ, היא ביטלה סודיות בנקאית, ביטלה חיסיון של עורכי דין.

אמנון רובינשטיין: החוק שלנו עם התיקונים הוא בכלל לא חוק דרקוני.

אמנון רובינשטיין: אני מודיע שנמסרה הודעה במליאה.

אמנון רובינשטיין: אני מבקש לקרוא את הנוסח החדש של ארבעת התיקונים ונצביע עליהם.

שלמה שהם: אני קורא את הניסוח החדש שוב.

שלמה שהם: 1.

שלמה שהם: בסעיף 9, סעיף קטן (ה), בסיפא, המלים "לגבי בעלי עיסוק מסוים" יימחקו.

שלמה שהם: לסעיף 9 יתוסף סעיף קטן (ז) האומר: דרישת הדיווח לפי סעיף זה והפעלת סמכות לפי סעיף 11(א) תהיה, ככל שניתן, בשפה המובנת לאדם החייב בדיווח על-פי סעיף זה או האדם שכלפיו מופעלת הסמכות.

אמנון רובינשטיין: אני מעמיד זאת להצבעה.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה הסעיף אושר

אמנון רובינשטיין: הסעיף אושר פה אחד לקריאה שניה ושלישית וההסתייגויות מוסרות בהתאם לכך.

שלמה שהם: סעיף 22 (א)(2) יהיה כדלקמן: האדם החשוד בביצוע עבירה כאמור אינו נמצא בישראל דרך קבע.

אמנון רובינשטיין: אני מעמיד זאת להצבעה.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה הסעיף אושר

אמנון רובינשטיין: הסעיף אושר לקריאה שניה ושלישית.

שלמה שהם: בסופו של סעיף 22, סעיף קטן (ד), יבואו המלים הבאות:

שלמה שהם: אין לחלט רכוש לפי סעיף זה שהינו רכוש של החשוד בביצוע העבירה אלא אם הוכח שהרכוש שימש בעבירה בידיעתו ובהסכמתו של בעל הזכות ברכוש, או שבעל הזכות ברכוש לא רכש את זכותו ברכוש בתמורה או בתום לב.

ענת מאור: זה שינוי מהותי.

ענת מאור: קיימנו על זה דיונים רבים והיתה אז הצבעה על שתי חלופות.

שלמה שהם: זה לא קשור לכאן ואסביר מדוע.

שלמה שהם: זה עוסק אך ורק בחילוט אזרחי, אותו חילוט בו אין אדם שהורשע בעבירה ורכושו נתפס, רק כאשר יש נכס ואדם לא נמצא בישראל או שלא ניתן לאתר אותו.

שלמה שהם: זה חל רק במקרה הזה.

ענת מאור: למה פה צריך להעביר את חובת ההוכחה?

שלמה שהם: העמדה של האנשים היתה שיכול להיות מצב שבו אדם מחזיק ברכוש, באים אליו פתאום ואומרים לו: אנחנו רוצים לקחת את הרכוש הזה.

שלמה שהם: המסתייגים אומרים כי במקרה הספציפי שבו אין אדם שהורשע בעבירה אלא יש רק רכוש שבא בעבירה – אנחנו הולכים רק אחר הרכוש – תיכבד אתה התובע ותוכיח שהאיש הזה ידע שהרכוש בעבירה, או שהוא הסכים לכך, או שהוא לא רכש אותו בתום לב.

ענת מאור: האם אין פה התרחקות מהוויכוח הקלסי שהיה כאן על עצימת עיניים.

אמנון רובינשטיין: יש כאן התרחקות.

ציפי לבני: זה לא מדבר לא על סעיף 3 ולא על סעיף 4.

אמנון רובינשטיין: אני מעמיד להצבעה את סעיף 22, סעיף קטן (ד).

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה בעד – רוב; נמנע – 1 הסעיף אושר

אמנון רובינשטיין: אני נמנע.

אמנון רובינשטיין: הסעיף אושר לקריאה שניה ושלישית.

שלמה שהם: בתוספת הרביעית הסכום המינימלי שמעליו עולה חדש צריך לדווח עלה מ-750,000 שקלים ל-1,000,000 מיליון שקלים.

שלמה שהם: אז כל ההסתייגויות שאומרות לא להחיל את החוק על עולים חדשים וכל ההסתייגויות האחרות יורדות.

אמנון רובינשטיין: אני מעמיד את התוספת הרביעית להצבעה.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה בעד – רוב; נמנע - 1 התוספת הרביעית אושרה

אמנון רובינשטיין: אני נמנע.

אמנון רובינשטיין: התוספת הרביעית אושרה לקריאה שניה ושלישית.

אמנון רובינשטיין: החוק אושר לקריאה שניה ושלישית והוא עובר למליאה לפי סעיף 124(ב).

אמנון רובינשטיין: תודה רבה.

אמנון רובינשטיין: הישיבה נעולה.